[{"text_idx": "#000001", "text": "Mae sawl record newydd wedi\u2019u rhyddhau yn ystod cyfnod y cloi mawr erbyn hyn, ond un o\u2019r cynharaf oedd albwm Lewys a ryddhawyd ddiwedd mis Mawrth. Roedd cryn gyffro yngly\u0302n a\u0302 record hir gyntaf un o grwpiau mwyaf talentog ac addawol Cymru, ond chwalwyd y cynlluniau lansio gan COVID-19. Mae\u2019n drueni nad oes cyfle i\u2019r grw\u0302p byw gwych yma berfformio\u2019r albwm ar lwyfan am y tro, ond o leiaf mae\u2019r record allan yna i\u2019r byd ac mae Tegwen Bruce-Deans wedi mynd o dan groen y casgliad ar ran Y Selar..."}, {"text_idx": "#000002", "text": "Yn waedd o rwystredigaeth pobl ifanc o fewn hinsawdd apocalyptaidd bresennol ein byd, mae Rhywbryd yn Rhywle yn atgof cysurus i\u2019r gwranda\u0308wr nad ydyn ni ar ben ein hunain wrth wynebu\u2019r cyfnod ansicr sydd ger ein bron."}, {"text_idx": "#000003", "text": "Efallai bod albwm cyntaf Lewys wedi ymrithio ar adeg anffodus ym myd y celfyddydau, ond mae penderfyniad y band ifanc o Ddolgellau i dderbyn y sefyllfa a bwrw ymlaen yn brawf o\u2019u hymroddiad a\u2019u haeddfedrwydd cynamserol."}, {"text_idx": "#000004", "text": "Mae ieuenctid y band yn offeryn ynddo\u2019i hun, sy\u2019n cael ei gynnau ym moelni dewr y gita\u0302r yn y trac agoriadol, cyn cyrraedd ei hanterth crasboeth yn yr echdoriad aeddfed o fflamau y mae\u2019r band yn bwydo wrth ddatblygu eu sw\u0302n dystopaidd trechol erbyn statig y diweddglo."}, {"text_idx": "#000005", "text": "Hyd yn oed o agoriad rhanedig y cyfanwaith, mae Lewys yn llwyddo i grisialu dwy ochr amlwg y band sy\u2019n dod i\u2019r wyneb yn ystod gwrandawiad o Rhywbryd yn Rhywle. Mae yna anhrefn tywyll bwriadol yng nghrefft y trac \u2018Rhywbryd\u2019, gyda sicrwydd gwaedd ddyblyg y prif leisydd, Lewys Meredydd, yn esgyn traw ac angerdd ill dau mewn rhwystredigaeth."}, {"text_idx": "#000006", "text": "Ond megis dechrau ydy pedal gla\u0302n y gita\u0302r a churiad calon y drymiau sy\u2019n hollbresennol ar y trac cyntaf. Gydag anadl a chyffro\u2019r drymiau\u2019n datblygu\u2019n y segue i \u2018Rhywle\u2019, yn sydyn cawn ein lansio i\u2019r sw\u0302n cyfoethog o chwarae amrwd sy\u2019n nodweddu traciau diweddaraf y band, gan gymryd cam tu hwnt i wreiddiau eu hamlygrwydd cynnar."}, {"text_idx": "#000007", "text": "Mae Lewys yn ein harwain ar daith datblygiad eu sw\u0302n yn ystod eu halbwm cyntaf: ar adegau\u2019n profocio atgof o boblogrwydd eu sw\u0302n indie / math-roc gwreiddiol, gan hefyd frolio eu haeddfedrwydd trwy gyfoethogrwydd tywyll eu hochr roc ffres."}, {"text_idx": "#000008", "text": "Mae nifer eisoes wedi tynnu cymariaethau rhwng sw\u0302n cryf, amrwd y pedwarawd ac enwau mawr fel Foals ac Estrons; cymariaethau sydd, yn o\u0302l Lewys Meredydd, wedi dod fel ychydig o syndod i\u2019r band."}, {"text_idx": "#000011", "text": "Er gwaethaf gwyleidd-dra eu prif-leisydd, mae\u2019r band ifanc yn sicr wedi hen ennill digon o barch gan y gynulleidfa Gymreig."}, {"text_idx": "#000012", "text": "Yn wir, daeth y band bron o nunlle no\u0302l yn 2018 pan ryddhawyd eu sengl gyntaf, \u2018Yn Fy Mhen\u2019. Maent wedi llamu o\u2019u teitl fel \u2018Artist Newydd Gorau\u2019 yng Ngwobrau\u2019r Selar yn eu blwyddyn gyntaf fel band, i ennill y ganmoliaeth o gyrraedd rhestr fer \u2018Band Gorau\u2019 cwta flwyddyn yn ddiweddarach."}, {"text_idx": "#000014", "text": "Mae\u2019n arwyddocaol i sylwi, felly, bod Lewys wedi penderfynu rhoi lle i\u2019w traciau cynharaf fel \u2018Yn Fy Mhen\u2019 ar yr albwm \u2013 traciau gafodd eu rhyddhau cyn i\u2019r band gael y cyfle i ddatblygu ac aeddfedu eu sw\u0302n."}, {"text_idx": "#000016", "text": "\u201cDani\u2019n pedwar yn meddwl y dylai band neu artist geisio datblygu a gwella eu hunain gymaint ag sydd yn bosib."}, {"text_idx": "#000017", "text": "\u201cYn sicr, mae posib cl\u2019wad ein datblygiadau sonig drwy gydol yr albwm, a dwi\u2019n meddwl bydd y trend yma\u2019n cario \u2018mlaen.\u201d"}, {"text_idx": "#000018", "text": "Heb os, dylid cymeradwyo hyder y band ifanc wrth arddangos datblygiad eu sw\u0302n mewn modd mor falch. Ac os mai dim ond y dechrau ydy Rhywbryd yn Rhywle i\u2019r band, mae\u2019n anodd peidio edrych ymlaen at weld eu datblygiad a\u2019u llwyddiannau pellach yn y dyfodol."}, {"text_idx": "#000019", "text": "Yn chwarae rhan allweddol yn natblygiad y band mae eu perthynas glos gyda\u2019u label recordio, Recordiau Co\u0302sh."}, {"text_idx": "#000020", "text": "\u201cO\u2019r dechra\u2019, roedd Yws [Gwynedd, rheolwr Recordiau Co\u0302sh] yn gwneud yn siw\u0302r bo\u2019fi on the right track, ond eto\u2019n gadael i mi fynegi fy ngweledigaeth greadigol megis fideos cerddoriaeth, sw\u0302n penodol ac yn y blaen\u201d meddai Lewys."}, {"text_idx": "#000021", "text": "\u201cDwi\u2019n dueddol o \u2018sgwennu ca\u0302n yn seiliedig ar scenario neu gymeriad dychmygol, sydd wedyn yn ara\u2019 bach yn morphio i fod yn weddol berthnasol i mi ar lefel bersonol,\u201d eglura."}, {"text_idx": "#000022", "text": "Fyddai wedi bod mor hawdd i\u2019r band ddod yn or ddibynnol ar arweinydd gyda chymaint o brofiad ag Yws Gwynedd. Ond mae\u2019n amlwg mai dim ond annog a meithrin dawn y band yw ei ro\u0302l ef, wrth i\u2019w sw\u0302n symud tu hwnt i\u2019r sw\u0302n generic Co\u0302sh-aidd rydym wedi ymgyfarwyddo ag ef yn dilyn llwyddiant bandiau indie-pop eraill y label fel Gwilym."}, {"text_idx": "#000023", "text": "Yn wir, yn briodol i\u2019r trac olaf, \u2018Adnabod\u2019, mae\u2019n glir mai dim ond cychwyn dod i adnabod y band Lewys ydyn ni wrth i\u2019r albwm dynnu i derfyn."}, {"text_idx": "#000024", "text": "Yn wahanol i\u2019r rhan fwyaf o\u2019r caneuon eraill, naws freuddwydiol a gonest sydd i\u2019r trac yma sydd ar yr un pryd yn ysgafn ar y glust, ond trwm yn effaith ei neges:"}, {"text_idx": "#000026", "text": "Dyma uchafbwynt aeddfedrwydd y band wrth iddynt gydnabod, wedi eu hymdriniaeth amrwd a thywyll o weddill yr albwm, bod modd cael cystal effaith sonig gyda chyffyrddiad mwy tyner a theimladwy."}, {"text_idx": "#000027", "text": "Gyda\u2019r diweddglo statig sydyn, mae Lewys yn chwarae gyda\u2019r gwrandawyr ac yn ein gadael ni\u2019n erfyn am fwy."}, {"text_idx": "#000028", "text": "Mae\u2019r pandemig presennol wedi cael effaith anochel ar dderbyniad Rhywbryd yn Rhywle, ac yn ddiau fe fydden wedi derbyn mwy i ddiwallu ein awch gan gyfaredd naturiol Lewys Meredydd o ganol y llwyfan trwy gydol yr haf. Fodd bynnag, hyderaf fydd y band ifanc yn manteisio ar awydd y gwrandawyr am fwy ac yn dod allan o hyn yn fwy aeddfed fyth, yn barod i swyno\u2019r dorf sy\u2019n sicr o fod yn aros amdanynt."}, {"text_idx": "#000029", "text": "Ecsgliwsif: Sesiwn byw \u2018Rhywle\u2019 gan Lewys"}]